b"\n_START_ARTICLE_\nSebastian Giovinco\n_START_SECTION_\nLapsuus\n_START_PARAGRAPH_\nGiovinco syntyi Torinossa, jonne h\xc3\xa4nen vanhempansa olivat muuttaneet Sisiliasta. H\xc3\xa4nen \xc3\xa4itins\xc3\xa4 on Catanzarosta Calabriasta, ja h\xc3\xa4nen is\xc3\xa4ns\xc3\xa4 on Palermosta Sisiliasta. Lapsena h\xc3\xa4n kiinnostui kovasti jalkapallosta ja onnistui kiinnitt\xc3\xa4m\xc3\xa4\xc3\xa4n paikallisen suurseuran Juventuksen huomion. Juventus otti lupaavan 14-vuotiaan nuorukaisen seuraansa vuonna 2001. H\xc3\xa4n kasvoi juniorijoukkueissa nopeasti ja voitti Campionato Primaveran (alle 21-vuotiaiden Serie A:n) Juventuksen riveiss\xc3\xa4 kaudella 2005\xe2\x80\x932006.\n_START_SECTION_\nSeurajoukkue\n_START_PARAGRAPH_\nGiovinco siirrettiin Juventuksen edustusjoukkueeseen, jossa h\xc3\xa4n teki debyyttins\xc3\xa4 12. toukokuuta 2007 Serie B:ss\xc3\xa4 Bolognaa vastaan. H\xc3\xa4n tuli vaihdosta sis\xc3\xa4\xc3\xa4n Raffaele Palladinon tilalle ja sy\xc3\xb6tti heti joukkueen ranskalaisen hy\xc3\xb6kk\xc3\xa4\xc3\xa4j\xc3\xa4n David Trezeguet'n maalin. Peli p\xc3\xa4\xc3\xa4ttyi Juventuksen 3\xe2\x80\x931 voittoon._NEWLINE_4. hein\xc3\xa4kuuta 2007 Giovinco lainattiin Empoliin hakemaan kokemusta Serie A:sta sek\xc3\xa4 UEFA Cupista, johon Empoli osallistui. Giovinco teki ensimm\xc3\xa4isen Serie A maalinsa 30. syyskuuta 2007 Palermoa vastaan. Peli p\xc3\xa4\xc3\xa4ttyi Empolin 3\xe2\x80\x931 voittoon, ja Giovincon maalista tuli lopulta pelin voittomaali._NEWLINE_Giovinco her\xc3\xa4tti suuren median kiinnostuksen n\xc3\xa4ytt\xc3\xa4v\xc3\xa4ll\xc3\xa4 vapaapotkumaalillaan Roomaa vastaan 4. lokakuuta 2007. Maali oli ottelun viime hetkill\xc3\xa4 tehty tasoitusosuma, jota on verrattu brasilialaisen Ronaldinhon vapaapotkumaaliin Englantia vastaan vuoden 2002 MM-kisoissa._NEWLINE_Kes\xc3\xa4kuun 25. p\xc3\xa4iv\xc3\xa4n\xc3\xa4 2008 Juventus ilmoitti Giovincon pelaavan kasvattajaseurassaan seuraavalla kaudella.\n_START_SECTION_\nMaajoukkue\n_START_PARAGRAPH_\nGiovinco on edustanut Italiaa joka vuosiluokassa l\xc3\xa4htien U-16:sta. H\xc3\xa4n sai kutsun U-21-joukkueeseen Pierluigi Casiraghilta 1. kes\xc3\xa4kuuta 2007. Giovincon debyyttiottelu Albaniaa vastaan p\xc3\xa4\xc3\xa4ttyi 0\xe2\x80\x931 Italian hyv\xc3\xa4ksi. H\xc3\xa4n sy\xc3\xb6tti Roberto Acquafrescan maalin, joka j\xc3\xa4i pelin ainoaksi. Giovinco sai albanialaisyleis\xc3\xb6lt\xc3\xa4 pelin j\xc3\xa4lkeen runsaat suosionosoitukset._NEWLINE_U-21 Toulon-turnauksessa Giovinco valittiin koko turnauksen parhaaksi pelaajaksi. Italia voitti turnauksen kaadettuaan loppuottelussa Chilen 1\xe2\x80\x930. Giovinco teki turnauksessa kaksi maalia, sy\xc3\xb6tti lukuisia ja onnistui v\xc3\xa4lier\xc3\xa4ss\xc3\xa4 my\xc3\xb6s laukomaan ratkaisevan rangaistuspotkun Japania vastaan. Viimeist\xc3\xa4\xc3\xa4n Toulon-turnauksessa Giovinco onnistui saamaan suuren yleis\xc3\xb6n huomion._NEWLINE_Giovinco osallistui elokuussa 2008 k\xc3\xa4ytyihin Pekingin olympialaisiin. H\xc3\xa4n on voittanut Italian jalkapallomaajoukkueessa EM-hopeaa ja Maanosaliittojen cup-pronssia."